Sovjetunionens visepresident

**Sovjetunionens visepresident** (*, Vitse-prezident Sojuza Sovetskikh Sotsialistitsjeskikh Respublik*) var det nest høyeste politiske embetet i landet etter presidenten.

Embetet ble innstiftet gjennom Lov av 26. desember 1990 nr. 1861-I «Om endringer og tillegg til USSRs forfatning i forbindelse med forbedring av det offentlige administrasjonssystemet.» 

Det ble avskaffet gjennom Lov av 5. september 1991 nr. 2392-1 «Om statsmaktens organer og administrasjon av Sovjetunionen i overgangsperioden.»  De tilsvarende endringene ble imidlertid ikke foretatt i Sovjetunionens forfatning, og embetet fortsatte formelt å eksistere fram til landet ble oppløst 26. desember 1991.

Den eneste embetsinnehaveren Gennadij Janajev ble foreslått av president Mikhail Gorbatsjov og valgt av De folkedeputertes kongress. Han deltok i statskuppet i august 1991 og ble under kuppdagene 19. august til 21. august utnevnt som midlertidig president av kuppmakerne.

## Tidligere visestatsoverhoder
Artikkel 48 i forfatningen av 1936 fastsatte at det var Viseformennene for Det øverste sovjets presidium som tjente som visestatsoverhoder. Formennene for Presidiene til unionsrepublikkenes øverste sovjeter var *ex officio* viseformenn.

Artikkel 120 i forfatningen av 1977 beholdt disse viseformennene, men innstiftet samtidig embetet som Første-viseformann.

Et embete som Første-viseformann for Det øverste sovjets presidium hadde også eksistert fra 1. februar 1944 til 12. mars 1946.

Vasilij Kuznetsov rykket opp som fungerende formann etter Leonid Brezjnevs død 10. november 1982, Jurij Andropovs død 9. februar 1984 og Konstantin Tsjernenkos død 10. mars 1985.

Ifølge Lov av 1. desember 1988 nr. 9853–XI «Om tillegg og endringer til Sovjetunionens forfatning»  ble embetet som Formann for Det øverste sovjets presidium avskaffet. Formannen for Det øverste sovjet ble nytt statsoverhode. Artikkel 118 innstiftet embetet som Første vise-formann. Formennene for Unionsrepublikkenes øverste sovjeter var *ex offcio* vise-formenn. Ifølge artikkel 121 skulle første-viseformannen og viseformennene utøve visse funksjoner i Det øverste sovjet – med bemyndigelse av formannen – og skulle erstatte denne i tilfelle dennes fravær eller manglende evne til å utøve sine plikter.

Lov av 14. mars 1990 nr. 1361-I innstiftet embetet som Sovjetunionens president. Artikkel 127.10: Dersom Sovjetunionens president av én eller annen grunn ikke kan utøve sine plikter, inntil en ny president er valgt, skal presidentens fullmakter overføres til Formannen for Sovjetunionens øverste sovjet, eller – dersom dette ikke er mulig – til Formannen for Sovjetunionens ministerråd.

## Valg, betingelser og fullmakter
Lov av 26. desember 1990 nr. 1861-I, artikkel 127.4, fastsatte at kandidaten til embetet som Sovjetunionens president foreslo visepresident-kandidaten, som ble valgt sammen med presidenten. Visepresidenten utøvde visse av presidentens fullmakter på vegne av denne og erstattet presidenten i tilfelle dennes fravær eller manglende evne til å utøve sine plikter. Visepresidenten kunne ikke være en folkedeputert.

Artikkel 127.7: Dersom Sovjetunionens president av én eller annen grunn ikke kan utøve sine plikter, inntil en ny president er valgt, skal presidentens fullmakter overføres til Sovjetunionens visepresident – og dersom dette ikke er mulig – til Formannen for Sovjetunionens øverste sovjet.

## Se også
*Den russiske føderasjons visepresident

## Fotnoter

## Referanser